**Informatīvais ziņojums**

### **par sākotnējo pozīciju Nr. 1 “Par Eiropas Komisijas priekšlikumu par Iestāžu nolīgumu par obligātu Pārredzamības reģistru”**

Pārredzamība ES institūciju darbībā ir viena no Eiropas Komisijas (turpmāk – EK) prezidenta Žana Kloda Junkera (*Jean-Claude Juncker*) 10 prioritātēm. 2016. gada 28. septembrī EK nāca klajā ar priekšlikumu par jaunu Iestāžu nolīgumu par obligātu Pārredzamības reģistru (turpmāk – jaunais Iestāžu nolīgums).

Pārredzamības reģistrs ir interešu pārstāvju reģistrs (publiska tīmekļa vietne), kurā šobrīd brīvprātīgi reģistrējas visas interešu pārstāvju organizācijas, kas piedalās darbībās ar mērķi ietekmēt ES politiku un lēmumu pieņemšanas procesu. Pārredzamības reģistrs ir izveidots, lai sniegtu atbildes uz jautājumiem par to, kādas intereses tiek pārstāvētas ES līmenī, kas tās pārstāv un kādā uzdevumā, un par kādiem līdzekļiem. Jo process ir atklātāks, jo vieglāk ir nodrošināt līdzsvarotu interešu pārstāvību un novērst nepamatotu spiedienu un nelikumīgu vai priviliģētu piekļuvi informācijai vai lēmumu pieņēmējiem.

Brīvprātīgo Pārredzamības reģistru 2011. gadā kopīgi izveidoja un uzrauga EK un Eiropas Parlaments (turpmāk – EP), bet tehniski uztur kopīgi izveidotais Apvienotā pārredzamības reģistra sekretariāts, kur pārstāvētas abu institūciju amatpersonas. Starp reģistrētajām organizācijām ir gan sabiedrisko attiecību konsultantu biroji un advokātu biroji, tirdzniecības un profesionālās asociācijas, NVO, reliģiskās organizācijas, kā arī akadēmiskās organizācijas u.c. Kopš reģistra izveides ES Padome nav pārstāvēta tajā un regulāri saņem kritiku par nepietiekamas pārredzamības veicināšanu savās darbībās.

EK priekšlikuma mērķis ir stiprināt ietvaru pārredzamai un ētiskai sadarbībai starp interešu pārstāvjiem, kuru nodomi ir ietekmēt politiku vai tiesību akta izstrādi, vai lēmuma pieņemšanas procesu, vai arī īstenošanu, un trīs institūcijām, to locekļiem vai amatpersonām. EK priekšlikuma mērķis nav vērsts uz interešu pārstāvības kārtības regulēšanu ES dalībvalstīs.

EK priekšlikums paredz, ka ar jauno Iestāžu nolīgumu uz esošā Pārredzamības reģistra bāzes tiktu ieviests obligāts Pārredzamības reģistrs, kur pirmo reizi uz visām trim iestādēm, ieskaitot ES Padomi, attiektos vieni un tie paši noteikumi interešu pārstāvības jomā un kurā tiktu definētas atsevišķas šo institūciju darbības ar interešu pārstāvjiem, kurām reģistrācija Pārredzamības reģistrā ir obligāts priekšnosacījums. Paredzēts, ka jaunais IN aizstās pašreizējo EP un EK 2011. gada nolīgumu, kas 2014. gadā pārskatīts.

EK priekšlikumā par jaunu Iestāžu nolīgumu ir noteiktas interešu pārstāvju darbības un pārstāvēto institūciju tvērums, salīdzinājumā ar pašreizējo Iestāžu nolīgumu noteikts stingrāks pārraudzības process un precizēts reģistra Rīcības kodekss, kā arī paredzēta tā efektīvāka ievērošana un ievērošanas uzraudzība.

Kā iespējamā interešu pārstāvju un ES Padomes mijiedarbība paredzētas interešu pārstāvju tikšanās ar pašreizējās un nākamās ES Padomes prezidējošās valsts vēstnieku Pastāvīgajā pārstāvju komitejā (COREPER II), un ar tā vietnieku (COREPER I), ES Padomes ģenerālsekretāru un ģenerāldirektoriem.

EK, EP un ES Padome pārredzamību nodrošinātu ar kopēja Rīcības kodeksa palīdzību, kurā ietverti noteikumi un principi, kas piemērojami interešu pārstāvjiem. Reģistrētajām personām, kas neievēros Rīcības kodeksu, varētu tikt liegts kontakts ar institūcijām vai arī tās varētu izslēgt no reģistra. EK arī ierosina palielināt pieejamos administratīvos, finanšu un cilvēkresursus šī mērķa sasniegšanai.

Sākotnējā pozīcija Nr. 1 iezīmē Latvijas viedokli pa pārredzamības nozīmi saistībā ar ES institūciju apņemšanos veicināt pārskatāmu ES lēmumu pieņemšanu un par to, kā saredzam priekšlikuma virzības procesu. Pozīcijā sniegts arī Latvijas vērtējums par Iestāžu nolīguma saturu un norādītas galvenās Latvijas intereses par ES Padomes dalību reģistrā, skaidri definējot, ES Padomes dalības apjomu.

No publiski pieejamiem datiem par Pārredzamības reģistra dalībniekiem var secināt, ka interešu grupas no Latvijas labprātāk izvēlas iespēju aizstāvēt savas intereses nacionālā līmenī, nevis ES. Latvijas interešu pārstāvju interesēs būtu izmantot priekšrocības, ko sniedz Pārredzamības reģistrs, piemēram, vieglāku piekļuvi ES lēmumu pieņemšanas procesam un iestāžu amatpersonām. Tā ir arī iespēja, netērējot lielus resursus, iegūt plašāku informāciju par ES lēmumiem un iespējām tos ietekmēt, kā arī uzzināt to, kas ir lielākie interešu pārstāvji citās dalībvalstīs un ko tie pārstāv.

Pašreizējos apstākļos un saistībā ar diskusijām par ES nākotni darbs pie pārredzamības un godprātīguma jautājumu veicināšanas ir īpaši būtisks. Tāpēc sākotnējā pozīcijā esam atbalstījuši ES Padomes pievienošanos Pārredzamības reģistram. Tas dotu pozitīvu signālu Eiropas iedzīvotājiem un vairotu sabiedrības uzticēšanos ES institūcijām un tam, ka politiskie, likumdošanas un administratīvie procesi ES ir pārskatāmi.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

Kellija, 67016410

laura.kellija@mfa.gov.lv